ชัดกว่านี้มีอีกมั้ย “สมคิด” ลาออก SPI เตรียมนั่งเก้าอี้รองนายกฯ
"สมคิด" ยื่นลาออก SPI คาดเตรียมเข้ารับตำแหน่งรองนายกฯเศรษฐกิจแทน "อุ๋ย" พร้อมกับดัน "อภิศักดิ์" ขึ้นแท่นขุนคลัง 
18 ส.ค. 2558

บริษัท สหพัฒนาอินเตอร์โฮลดิ้ง จำกัด (มหาชน) หรือ SPI ระบุว่า นายสมคิด จาตุศรีพิทักษ์ ขอลาออกจากตำแหน่งประธานกรรมการ โดยระบุสาเหตุว่าติดภารกิจอื่น ทำให้ไม่อาจปฏิบัติหน้าที่ในฐานะประธานกรรมการบริษัทได้ มีผลตั้งแต่ 17 ส.ค. เป็นต้นไป
ทั้งนี้ รายงานข่าวจากทำเนียบรัฐบาล เปิดเผยว่า นายสมคิด จาตุศรีพิทักษ์ ได้รับความคาดหมายที่จะเข้ามารับตำแหน่งรองนายกรัฐมนตรีฝ่ายเศรษฐกิจ และนายอภิศักดิ์ ตันติวรวงศ์ อดีตกรรมการผู้จัดการใหญ่ ธนาคารกรุงไทย จำกัด (มหาชน) หรือ KTB จะเข้ามารับตำแหน่ง รัฐมนตรีว่าการกระทรวงการคลัง, นายสุวิทย์ เมษินทรีย์ นักเศรษฐศาสตร์จากสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย เป็นรัฐมนตรีว่าการกระทรวงท่องเที่ยวและกีฬา
ขณะที่ พล.อ.ฉัตรชัย สาริกัลยะ รัฐมนตรีว่าการกระทรวงพาณิชย์ จะโยกมาเป็นรัฐมนตรีว่าการกระทรวงพลังงาน และนางอภิรดี ตันตราภรณ์ จากรัฐมนตรีช่วยว่าการกระทรวงพาณิชย์ จะขึ้นมาดำรงตำแหน่งรัฐมนตรีว่าการกระทรวงพาณิชย์แทน